Source: http://www.salgotarjaninapilap.hu/cikk/Bundaugy_-_Felfuggesztett_buntetesek_a_vadlottnak_a_2013-as_botranyban/220020
Timestamp: 2019-08-23 02:50:28+00:00

Document:
Salgótarjáni Napilap - Bundaügy - Felfüggesztett büntetések a vádlottnak a 2013-as botrányban
Salgótarjáninapilap » Krimi » Bundaügy - Felfüggesztett büntetések a vádlottnak a 2013-as botrányban
A Pesti Központi Kerületi Bíróság első fokon valamennyi megjelent vádlottat bűnösnek talált, és felfüggesztett büntetéseket szabott ki rájuk az S. R. és 23 társa ellen kötelességszegéssel elkövetett vesztegetés bűntette és más bűncselekmények miatt indított eljárásban, a 2013-as bundabotrányban.
Amint a közlemény fogalmaz, a bíróság valamennyi, a vesztegetésben aktívan részt vevő vádlottat felfüggesztett börtönbüntetésre ítélte. Azokban az esetekben, amelyekben bizonyítottnak látta a bűncselekményekkel kapcsolatos vagyongyarapodást, különböző mértékű vagyonelkobzást rendelt el. A vesztegetést elfogadó focisták egy részét a felfüggesztett börtönbüntetés mellett jellemzően két-három évre eltiltotta a hivatásos labdarúgástól, másokat, akik esetében a vesztegetés bűncselekmény nem volt megállapítható, csak az információs rendszer felhasználásával elkövetett csalás, próbára bocsátott.
A bíróság indoklása szerint enyhítő körülményként figyelembe vette a beismerő vallomásokat, az idő múlását, a próbára bocsátott vádlottak esetében a fiatal felnőtt korukat, többségük büntetlen előéletét és azt, hogy családjukban többen kiskorú gyermekről gondoskodnak. Súlyosító körülményként értékelte a hasonló jellegű cselekmények elszaporodottságát.
A bíróság megítélése szerint a vádlottak többségénél - jelen esetben halmazati büntetésül - csak a szabadságvesztés kiszabása jöhetett szóba, de az enyhítő körülményeket figyelembe véve azokat minden esetben felfüggesztette. A közlemény kiemeli, hogy a kiszabott felfüggesztett börtönbüntetéseket a belső arányosság elve alapján szabta ki. Azokat tiltotta el a hivatásos labdarúgástól, akik a futballtevékenységükkel visszaélve, azt manipulálva követték el a vesztegetést halmazatban. Azoknál viszont, akiknél a bíróság megítélése szerint a vesztegetés elfogadása csupán "egyszeri botlás" volt, a próbára bocsátás kiszabását is elegendő és célszerű szankciónak tartotta.
Az ügyészség valamennyi vádlottal kapcsolatban súlyosításért fellebbezett. A megjelent vádlottak és védőik szintén fellebbeztek felmentésért, illetve enyhítésért. A XVI. rendű vádlott nem jelent meg a bíróság előtt és jogi képviselője sem volt jelen. Esetében jövő szerdán hirdet ítéletet első fokon a bíróság.

References: Bíróság 
 bíróság 
 bíróság 
 bíróság 
 bíróság 
 bíróság